Med navne som Svend Brinkman, Noa Redington, Emma Holten og Pernille Vermund på plakaten og journalist Clement Kjersgaard i spidsen ser en nye dansk demokratifestival dagens lys næste år. Og festivalen skal afholdes i Musikkens Hus i Aalborg søndag 29. marts 2020. Demokratifestivalen er et nyt arrangement, hvor alle kan få lejlighed til at høre en række nye vinkler på tidens største samfundstemaer - og selv give deres besyv med. I Koncertsalen i Musikkens Hus i Aalborg vil borgerne kunne opleve og udfordre magthavere og eksperter i en række skiftende formater. Samtidig vil resten af huset være fyldt med små og store scener. Den mindste af dem ”Ølkassen” har plads til blot en enkelt taler. - Det er et både sympatisk og nødvendigt initiativ. Vores værdier og samfundsgrundlaget er måske mere end nogensinde udfordret, og vi har behov for en nuanceret og oplyst debat om demokratiet. Hvor står vi, og hvor er vi på vej hen? Jeg glæder mig derfor meget til at lægge hus til en festival, der berører et af de vigtigste emner overhovedet, siger Lasse Rich Henningsen, direktør i Musikkens Hus. Festivalen er en invitation ikke bare til Nordjylland, men til hele Danmark, lyder det fra Musikkens Hus. Samtidig er der gratis adgang for alle, man skal dog stadig have en billet, som man kan anskaffe sig i januar. Det er journalist og tv-vært Clement Kjersgaard, der står bag idéen til den nye demokratifestival, og han har derfor også sørget for en række velkendte navne blandt talerne. Håbet fra arrangørerne er, at Demokratifestivalen kan blive til en årligt tilbagevendende begivenhed. Det endelige program for festivalen offentliggøres i midten af januar.

Referat:
Søndag 29. marts 2020 afvikles Danmarks første Demokratifestival i Musikkens Hus i Aalborg.